Document ID: 32007L0071

KOMISIJAS DIREKTĪVA 2007/71/EK
(2007. gada 13. decembris),
ar ko groza II pielikumu Eiropas Parlamenta un Padomes Direktīvā 2000/59/EK par ostas iekārtām, kas paredzētas kuģu atkritumu un kravu atlieku uzņemšanai
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2000. gada 27. novembra Direktīvu 2000/59/EK par ostas iekārtām, kas paredzētas kuģu atkritumu un kravu atlieku uzņemšanai (1), un jo īpaši tās 15. pantu,
tā kā:
(1)
Marpol 73/78 IV pielikums par aizsardzību no kuģu sateces ūdeņu radīta piesārņojuma stājies spēkā 2003. gada 27. septembrī, un tā pārskatītā redakcija spēkā stājusies 2005. gada 1. augustā.
(2)
Direktīvas 2000/59/EK 16. pantā noteikts, ka attiecībā uz sateces ūdeņiem direktīvas īstenošanu atliks uz 12 mēnešiem pēc Marpol IV pielikuma stāšanās spēkā.
(3)
Uz Kopienas teritorijas ostu braucoša kuģa kapteinim saskaņā ar Direktīvas 2000/59/EK 6. pantu ir pienākums aizpildīt minētās direktīvas II pielikumā iekļauto veidlapu un informāciju paziņot iestādei vai organizācijai, ko šim nolūkam izveidojusi dalībvalsts, kurā osta atrodas.
(4)
Regulas II pielikums neattiecas uz notekūdeņiem, un tādēļ tas jāgroza, lai notekūdeņus tajā iekļautu kā tādu atkritumu papildu veidu, par kuru jāpaziņo pirms ieiešanas ostā. Attiecībā uz notekūdeņiem šīs direktīvas noteikumi jāuzlūko kontekstā ar Marpol IV pielikumā izklāstītajiem noteikumiem, kas nodrošina iespēju (saskaņā ar īpašiem nosacījumiem) sateces ūdeņus iepludināt jūrā. Tas jāpiemēro, neierobežojot stingrākas kuģu atkritumu nodošanas prasības, kas pieņemtas saskaņā ar starptautiskajām tiesībām.
(5)
Šajā direktīvā izklāstītie pasākumi atbilst ar Eiropas Parlamenta un Padomes Regulu (EK) Nr. 2099/2002 izveidotās Kuģošanas drošības un kuģu izraisītā piesārņojuma novēršanas komitejas atzinumam (2),
IR PIEŅĒMUSI ŠO DIREKTĪVU.
1. pants
Direktīvas 2000/59/EK II pielikumu aizstāj ar šīs direktīvas pielikuma tekstu.
2. pants
Transponēšana
1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz 2009. gada 15. jūnijam. Dalībvalstis nekavējoties Komisijai paziņo minēto tiesību aktu noteikumus, kā arī iesniedz minēto tiesību aktu un šīs direktīvas atbilstības tabulu.
Pieņemot minētos tiesību aktus, dalībvalstis tajos iekļauj atsauci uz šo direktīvu vai attiecīgu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
2. Dalībvalstis Komisijai paziņo tos valsts tiesību aktu galvenos noteikumus, kurus tās pieņem šīs direktīvas darbības jomā.
3. pants
Šī direktīva stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2007. gada 13. decembrī

Labels: 8
20